Forslag til RÅDETS FORORDNING om overgangsbestemmelser vedrørende antidumping- og antisubsidieforanstaltninger vedtaget i henhold til Kommissionens beslutninger nr. 2277/96/EKSF og nr. 1889/98/EKSF samt undersøgelser, klager og ansøgninger vedrørende antidumping og antisubsidier, der er iværksat i medfør af disse beslutninger, men endnu ikke afsluttet

(forelagt af Kommissionen)

BEGRUNDELSE

Traktaten om oprettelse af Det Europæiske Kul- og Stålfællesskab (EKSF-traktaten) udløber den 23. juli 2002. Efter denne dato vil varer, der tidligere var omfattet af EKSF-traktaten, være dækket af EF-traktaten.

Kommissionen har vedtaget to grundbeslutninger, henholdsvis Kommissionens beslutning nr. 2277/96/EKSF og nr. 1889/98/EKSF, som dækker undersøgelser af og foranstaltninger for EKSF-varer i forbindelse med antidumping og antisubsidier.

En række af de foranstaltninger, der er truffet på grundlag af disse beslutninger, vil stadig være i kraft efter den 23. juli, og der kan være klager og ansøgninger, der ikke er færdigbehandlet, eller undersøgelser, som endnu ikke er afsluttet på dette tidspunkt.

Vedlagte forslag har til formål at skabe klarhed over de juridiske forhold for disse foranstaltninger, klager eller undersøgelser ved tydeligt at præcisere, at disse efter den 23. juli 2002 underlægges bestemmelserne vedrørende antidumping og antisubsidier i Rådets forordninger (EF) nr. 384/96 og (EF) nr. 2026/97, som er vedtaget i henhold til artikel 133 i EF-traktaten.

Forslag til RÅDETS FORORDNING om overgangsbestemmelser vedrørende antidumping- og antisubsidieforanstaltninger vedtaget i henhold til Kommissionens beslutninger nr. 2277/96/EKSF og nr. 1889/98/EKSF samt undersøgelser, klager og ansøgninger vedrørende antidumping og antisubsidier, der er iværksat i medfør af disse beslutninger, men endnu ikke afsluttet

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 133,

under henvisning til forslag fra Kommissionen [1], og

[1]

ud fra følgende betragtninger:

(1) Traktaten om oprettelse af Det Europæiske Kul- og Stålfællesskab (EKSF-traktaten) udløber den 23. juli 2002.

(2) Varer, som på nuværende tidspunkt er omfattet er EKSF-traktaten, vil blive underlagt traktaten om oprettelse af Det Europæiske Fællesskab fra den 24. juli 2002.

(3) Kommissionen har vedtaget en række antidumpingforanstaltninger i medfør af Kommissionens beslutning nr. 2277/96/EKSF om beskyttelse mod dumpingimport fra lande, der ikke er medlemmer af Det Europæiske Kul- og Stålfællesskab (i det følgende benævnt 'antidumpinggrundbeslutningen') [2]. Foranstaltningerne gælder normalt i en periode på 5 år i overensstemmelse med artikel 11, stk. 2, i antidumpinggrundbeslutningen. På det tidspunkt, hvor EKSF-traktaten udløber, vil nogle af disse foranstaltninger (i det følgende benævnt 'EKSF-antidumpingforanstaltninger') imidlertid ikke have løbet i en periode på fem år. Nogle af de undersøgelser, der er blevet indledt på grundlag af antidumpinggrundbeslutningen, er måske heller ikke afsluttet ved udløbet af EKSF-traktaten (i det følgende benævnt 'uafsluttede antidumpingundersøgelser'). Ligeledes vil nogle af de klager eller ansøgninger om indledning af undersøgelser, der er indgivet på grundlag af antidumpinggrundbeslutningen, måske heller ikke være afsluttet ved udløbet af EKSF-traktaten (i det følgende benævnt 'uafsluttede antidumpingansøgninger').

[2] EFT L 308 af 29.11.1996, s. 11. Beslutningen er senest ændret ved Kommissionens beslutning 435/2001/EKSF (EFT L 63 af 3.3.2001, s. 14).

(4) Det bør derfor sikres, at EKSF-antidumpingforanstaltninger fortsat kan gælde under Rådets forordning (EF) nr. 384/96 om beskyttelse mod dumpingimport fra lande, der ikke er medlemmer af Det Europæiske Fællesskab (i det følgende benævnt 'antidumpinggrundforordning') [3] efter EKSF-traktatens udløb, og at bestemmelserne i antidumpinggrundforordningen fra dette tidspunkt kan anvendes på disse foranstaltninger. Uafsluttede antidumpingundersøgelser skal gennemføres efter EKSF-traktatens udløb og afsluttes i henhold til bestemmelserne i antidumpinggrundforordningen og eventuelle antidumpingforanstaltninger, der træffes som følge af en sådan undersøgelse, skal omfattes af bestemmelserne i antidumpinggrundforordningen. Efter EKSF-traktatens udløb behandles uafsluttede antidumpingansøgninger ligeledes i overensstemmelse med bestemmelserne i antidumpinggrundforordningen.

[3] EFT L 56 af 6.3.1996, s. 1. Senest ændret ved forordning (EF) nr. 2238/2000 (EFT L 257 af 11.10.2000, s. 2).

(5) Det skal i den forbindelse nævnes, at bestemmelserne i antidumpinggrundbeslutningerne med undtagelse af Kommissionens beslutningsprocedure næsten er identiske med bestemmelserne i antidumpinggrundforordningen.

(6) Kommissionen har også truffet en række udligningsforanstaltninger i medfør af Kommissionens beslutning nr. 1889/98/EKSF om beskyttelse mod subsidieret indførsel fra lande, der ikke er medlemmer af Det Europæiske Kul- og Stålfællesskab (i det følgende benævnt ' antisubsidiegrundbeslutningen') [4]. Foranstaltningerne træffes normalt for en periode på fem år i overensstemmelse med artikel 18, stk. 1, i antisubsidiegrundbeslutningen. På det tidspunkt, hvor EKSF-traktaten udløber, vil nogle af disse foranstaltninger (i det følgende benævnt 'EKSF-udligningsforanstaltninger') imidlertid ikke have løbet i en periode på fem år. Nogle af de undersøgelser, der er blevet indledt på grundlag af antisubsidiegrundbeslutningen, vil måske heller ikke være afsluttet ved udløbet af EKSF-traktaten (i det følgende benævnt 'uafsluttede antisubsidieundersøgelser'). Ligeledes er nogle af de klager eller ansøgninger om indledning af undersøgelser, der er indgivet på grundlag af antisubsidiegrundbeslutningen, måske heller ikke afsluttet ved udløbet af EKSF-traktaten (i det følgende benævnt 'uafsluttede antisubsidieansøgninger').

[4] EFT L 245 af 4.9.1998, s. 3.

(7) Det bør derfor sikres, at EKSF-udligningsforanstaltninger fortsat kan gælde under Rådets forordning (EF) nr. 2026/97 om beskyttelse mod subsidieret indførsel fra lande, der ikke er medlemmer af Det Europæiske Kul- og Stålfællesskab (i det følgende benævnt 'antisubsidiegrundforordning') [5] efter EKSF-traktatens udløb, og at bestemmelserne i antisubsidiegrundforordningen fra dette tidspunkt kan anvendes på disse foranstaltninger. Uafsluttede antisubsidieundersøgelser skal gennemføres efter EKSF-traktatens udløb og afsluttes i henhold til bestemmelserne i antisubsidiegrundforordningen og eventuelle udligningsforanstaltninger, der træffes som følge af en sådan undersøgelse, skal omfattes af bestemmelserne i antisubsidiegrundforordningen. Efter EKSF-traktatens udløb behandles uafsluttede antisubsidieansøgninger ligeledes i overensstemmelse med bestemmelserne i antisubsidiegrundforordningen.

[5] EFT L 288 af 21.10.1997, s. 1.

(8) Det skal i den forbindelse nævnes, at bestemmelserne i antisubsidiegrundbeslutningerne med undtagelse af Kommissionens beslutningsprocedure næsten er identiske med bestemmelserne i antisubsidiegrundforordningen -

UDSTEDT FØLGENDE FORORDNING:

Artikel 1

(1) Antidumpingforanstaltninger, som er blevet truffet i henhold til Kommissionens beslutning nr. 2277/96/EKSF, og som stadig er i kraft den 23. juli 2002 (antidumpingforanstaltningerne i bilag I), skal fortsat gælde og reguleres i overensstemmelse med bestemmelserne i Rådets forordning (EF) nr. 384/96 med virkning fra den 24. juli 2002.

(2) Ved beregning af datoen for, hvornår antidumpingforanstaltningerne i bilag I skal udløbe i henhold til artikel 11, stk. 2, i Rådets forordning (EF) nr. 384/96, skal den oprindelige dato for deres ikrafttræden tages i betragtning.

(3) Undersøgelser, som er blevet indledt i henhold til Kommissionens beslutning nr. 2277/96/EKSF, og som stadig er uafsluttet den 23. juli 2002, eller klager eller ansøgninger om indledning af sådanne undersøgelser, som stadig er uafsluttet på denne dato, skal færdigbehandles og reguleres i overensstemmelse med bestemmelserne i Rådets forordning (EF) nr. 384/96 med virkning fra den 24. juli 2002. Antidumpingforanstaltninger, der træffes som følge af uafsluttede antidumpingundersøgelser, klager eller ansøgninger, skal reguleres i overensstemmelse med Rådets forordning (EF) nr. 384/96.

Artikel 2

(1) Udligningsforanstaltninger, som er blevet truffet i henhold til Kommissionens beslutning nr. 1898/98/EKSF, og som stadig er i kraft den 23. juli 2002 (udligningsforanstaltningerne i bilag II), skal fortsat gælde og reguleres i overensstemmelse med bestemmelserne i Rådets forordning (EF) nr. 2026/97 med virkning fra den 24. juli 2002.

(2) Ved beregning af datoen for, hvornår antisubsidieforanstaltningerne i bilag II skal udløbe i henhold til artikel 18, stk. 1, i Rådets forordning (EF) nr. 2026/97, skal den oprindelige dato for deres ikrafttræden tages i betragtning.

(3) Undersøgelser, som er blevet indledt i henhold til Kommissionens beslutning nr. 1898/98/EKSF, og som stadig er uafsluttet den 23. juli 2002, eller klager eller ansøgninger om indledning af sådanne undersøgelser, som stadig er uafsluttet den 23. juli 2002, skal færdigbehandles og reguleres i overensstemmelse med bestemmelserne i Rådets forordning (EF) nr. 2026/97 med virkning fra den 24. juli 2002. Udligningsforanstaltninger, der træffes som følge af uafsluttede antisubsidieundersøgelser, klager eller ansøgninger, skal reguleres i overensstemmelse med Rådets forordning (EF) nr. 2026/97.

Artikel 3

Denne forordning træder i kraft den 24. juli 2002.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den [...] 2002.

På Rådets vegne

Formand

BILAG I

EKSF-antidumpingforanstaltninger, der er gældende den 23. juli 2002

>TABELPOSITION>

>TABELPOSITION>

BILAG II

EKSF-antisubsidieforanstaltninger, der er gældende den 23. juli 2002

>TABELPOSITION>